15
Yesu iwong iya tesah ngara kimbusi ndramat kirayah pwalan kiya mbulmara Ngindrai
1 Pwen hu Parisiy hayah pe hu ndramat para hinuwani nongan para pwahanou, ara huyau Yerusalem, pe husa kili Yesu pe husok yiy, hupa, 2 &lt;&lt;Paratesah, pe ndramiram hu, ara hundrihisani kultuwayi tumburou hu? Kiro mwonen yihu nakanamnam, ara yihu konho sungani nimahu pwi!&gt;&gt;
3 Hapeko Yesu isomwi hu, ipa, &lt;&lt;Pe paratesah pe wawu ho ndruwa kultuwayi wawu mbukena wawu, pe wawu ndrihisani nongan para pwahanou ta Ngindrai? 4 Paratesah, Ngindrai kinpa, &lt;Wou ahaiyani tamam hilu tinam,&gt;* pe &lt;hiyeh kiten ana taman ndre tinan, ara andre katingundrun kimat.&gt;† 5 Hapeko wawu, ngara wawu kapa, &lt;Kapa ndramat hamou kiwong kiya kili taman ndre tinan, kipa, &lt;&lt;Tesah yo pakusopwat walu kaliy, ara yukyuk mepo kunhaiyaniy para kuikiy kiya kili Ngindrai,&gt;&gt; 6 pwen ndramat ara mbuna kihaiyani taman hilu tinan kiya aliy.&gt; Pwen tehen tora ko, wawu ngara karanuhuyani kultuwayi tumbu wawu hu, pe wawu mbusi nongna Ngindrai, ara irayah tehe nongan mwaihei o. 7 Wawu ndramat para pwandrandraman!
Yisayah ipwai imwonen pe ipwaingani kultuwayi wawu toro:
8 &lt;Yihu ndramat aro, ara hu haiyani yo iyau poho hu ko,
hapeko ndriyahu, ara ita mawen kili yo.
9 Yihu tora hari ngolo, hapeko ara mwaihei opu;
paratesah, hu hinonou tahu pe pwahanou tahu, ara iyau lohonga ndramat opu.&gt;‡&gt;&gt;
10 Pwen Yesu iyoh hu ndramat soyon ara husa kili yiy, pe ipa, &lt;&lt;Akahilingiy, pe lohonga wawu kileu. 11 Sehe melit isong iya poho ndramat, ara kinlahiy para kimbusi yiy kirayah pwalan kiya mbulmara Ngindrai pwi, hapeko sehe melit mepo iyau pohon isa ngawan, ara kopu ilahiy para kimbusi yiy kirayah pwalan kiya mbulmara Ngindrai.&gt;&gt;
12 Pwen ndramiran hu husa kili yiy pe husok, hupa, &lt;&lt;Wou akowu, tehe hu Parisiy huhulong nongan aro, pe imbusi welehu imai, ndre?&gt;&gt;
13 Pe Yesu isomwi hu, ipa, &lt;&lt;Sehe kei mepo Tomo ita kol paingan yang kinhasiy pwi, ara andre kaloliy mangondron. 14 Akatali hu. Yihu ara ndramat para luwani hu ndramat, hapeko marahu iyoh. Kapa ndramat hamou maran iyoh kiluwani ndramat hamou maran iyoh i, ara hilu malmou kene andre hilkayos kaya nondriya ngat.&gt;&gt;
15 Pe Pita ipwai, ipa, &lt;&lt;Apwaingani ndroiyi nongan pwandritiye ara, kisa leu kisa kili yowu.&gt;&gt;
16 Pe Yesu isok hu, ipa, &lt;&lt;Lohonga wawu ita nun manau, ndre? 17 Pe lohonga wawu kinileu pwi, ndre? Sehe melit isong poho ndramat, ara iya pura ndramat, pwen kamulan andre kisa ngawan nombuwen. 18 Hapeko sehe melit mepo isayau poho ndramat, ara iyau ndriya ndramat. Hu melit ara kopu ngara kimbusi ndramat kiya pwalan kiya mbulmara Ngindrai. 19 Hu lohongai pwassin mepo iro ndriya ndramat pe isa ngawan, ara tehen iye: lohongai para katingundru ndramat, lohongai para kapo pilah, lohongai para kapahana, nongan pwasoyou para tamwanye, pe kultuw para karasusut nongan pwasoyou kiya kili ndramat. 20 Hu melit tehen aro, ara ngara kimbusi ndramat kirayah pwalan kiya mbulmara Ngindrai. Hapeko kapa ansungani nimam pwi pe anamnam, ara kinlahiy para kimbusi wou arayah pwalan kiya mbulmara Ngindrai pwi.&gt;&gt;
Pihi Kenaan hamou mepo lohongan ndrisiyon
21 Pwen Yesu itali kol ara, pe iya kol namandran hape mepo irakayani kol malkol Tayar pe Siton. 22 Pe pihi Kenaan hamou para kol ara, ara isa kili yiy pe iwayeh, ipa, &lt;&lt;Yapan, Noru Tepit, koyum kisikirani yo! Noru pihin, ara payit ikohis ita ndritan pe ngara kipwalngani yiy.&gt;&gt;
23 Pe Yesu kinsomwi nongan handra pwi. Pwen pe ndramiran hu husa kili yiy pe hurakokowani yiy, hupa toro: &lt;&lt;Apwandrisa yiy kiya mawen; paratesah yiy ara ita waiyani yoholai ndruwarou.&gt;&gt;
24 Hapeko Yesu isomwiy, ipa, &lt;&lt;Ngindrai ipwandrisa yo usa, ara para kuya kili hu sipsip para Yisrayel opu, mepo hu kansongsin.&gt;&gt;
25 Hapeko pihin ara, ara isa pe itukuruhu iya pwan mbulmara Yesu, pe ipa, &lt;&lt;Yapan, asopwat yo!&gt;&gt;
26 Pe Yesu isomwi yiy, ipa, &lt;&lt;Kinna hiyan para kawiri anandrinahu mbunah pe kapiyaniy kiya anahu mwiy, ara pwi.&gt;&gt;
27 Pe pihin ara, ipa, &lt;&lt;Yapan, ara ndrokonan; hapeko hu mwiy, ara ngara hu kayan konkonu anandrinai mepo ngara kilon keyau ata namandran tahu yi.&gt;&gt;
28 Pwen Yesu isomwi yiy, ipa, &lt;&lt;Nam, lohongam ndrisiyon ara namandran iya! Tesah mepo ansok, ara anwiriy pwen.&gt;&gt; Pe norun pihin, ara ingoh iro mwonen paramwandrai ara.
Yesu itaingani anandrinai iya ana hu ndramat mahaapou (4,000)
29 Pwen Yesu itali kol ara, pe iyerokai ngilse Ndran Makaiye Kaliliy. Pwen iya paingan ngondron sih pe impwan aliy. 30 Pe hu ndramat soyo-soyon iya, ara husa kili yiy. Huwiri hu ndramat mepo ndrikahu mwomwan, pe hu ndramat mepo marahu iyoh, pe hu ndramat mepo ndruwihu ikou, pe hu ndramat mepo pohohu imum, pe hu ndramat mepo mwamwa handra-handra yi iro kili hu, pe husaiki hu huro pakeh ngondroka Yesu. Pe isopwoyani hu huya hiyan. 31 Pe hu ndramat ara, huro lohonge ndrit iro mwonen hunime hu ndramat pohomum ara huro wong, pe ndruwihu ikou, ara hurayah imwonen, pe ndrikahu mwomwan, ara huro tokai, pe marahu iyoh, ara hunimnim. Pwen huhuri ngala Ngindrai para Yisrayel.
32 Yesu iyoh ndramiran hu husa kili yiy, pe ipa, &lt;&lt;Koyu isikirani hu ndramat aripo. Hu topo sura yo lang maroyoh pwen, pe hapesah para hu kayan, ara pwi. Yo mbuwali para kupwandrisa hu kayau o mwaihei mamundruwahu, matisan marahu kayapalau pe hu kayayos kaya sai. &gt;&gt;
33 Pe ndramiran hu hupwai iya kili yiy, hupa, &lt;&lt;Kol aripo ndroisan, pe andre tukapo anandrinai kiro hape aleheh para kaikiy kiya ana hu ndramat soyo-soyon aripo?&gt;&gt;
34 Pe Yesu isok hu, ipa, &lt;&lt;Ndrinanohun ita kili wawu, ara masahayeh?&gt;&gt;
Pe husomwi yiy, hupa, &lt;&lt;Ndrinanohun manandrtoyoh, pe noru ni lumou opu iripo.&gt;&gt;
35 Pwen Yesu ipwai iya kili hu ndramat soyo-soyon iya ara, para hu kampwan ndrita pwan. 36 Pwen iwiri ndrinanohun manandrtoyoh pe hu ni ara, pe irawuloh ihipwen, pwen iramburingiy, pe iykiy iya kili ndramiran hu. Pe hutainganiy iya kili hu ndramat. 37 Pe yihu masih ara hunamnam pe isihi hu. Iyamulan ndramiran hu hulokihi ndritikehu iya hu ndrop mandropwa andrtihat. 38 Pe ndromwoyahu kamai mepo hunamnam, ara mahaapou (4,000). Pe hu pihin pe hu mbunah, ara kanndromwa hu pwi. 39 Pe Yesu ipwandrisa hu ndramat soyon ara, huyau ihipwen, pwen ihis iya nondriya ndroi, pe iyau iyapwen te kol Makatan.
* 15:4 Rakuhuye (Exodus) 20:12 † 15:4 Rakuhuye (Exodus) 21:17 ‡ 15:9 Yisayah (Isaiah) 29:13