19
Hu Sotom hu rakultuw mwomwan
1 Kol ipiyah, pe Lot iyempwan pohomara papai namandran para kol namandran Sotom, pe inime hilu angelou malmou hilu rotokai nakasa kol Sotom. Pwen itine pe irikai iya kili hilu, pe itukruhu pe payan iya pwan, 2 pe iwong iya kili hilu ipa, &lt;&lt;Walu yapan to, walu kasa seu to pe kasungani ndrika walu pe kaye seu to mepo kiping. Moh makohun o, walu katine pe walu karikai.&gt;&gt; Pe hilpa, &lt;&lt;Pwi yoh, youlu andre koro matin ndrokolo kol aripo ndrohonoku mbultere.&gt;&gt;
3 Hapeko Lot nongnan ipwoke pe hilyapolo yiy pe huya seu tan. Pwen Lot ipwai iya kili hu ndramat para poya mbulyan para hu kattun hayah ndrinanohun, yis* aliy pwi. Pwen hu mbusi anandrina hilu pe hilyan. 4 Iyamulan para namnam, hilu angelou malmou pakaya matin, pe hu kamai masih para kol namandran Sotom husa seu ta Lot. Yihu parangoloh pe wihou masih, ara hu hupwen husa pe hu rakayani seu. 5 Pe huyoh iya kili Lot pe husike yiy hupa, &lt;&lt;Hilu ndramat malmou kansa tora kili wou mahapo yoping ara hilu aleheh? Awiri hilu kasa ngawan kili yowu para yowu kapopilah kiyasura hilu.&gt;&gt;
6 Lot iya ngawan kili hu, pe iwari papai iro ndruwan. 7 Pe ipwai iya kili hu ndramat para Sotom ipa, &lt;&lt;Wawu kowase, wawu mbuna kambusi melit mwomwan tora. 8 Akanimei; noru malmou pihin ara hilu kanmatin kinnapolo hu kamai mapu. Kuya wiri hilu kasa ngawan kili wawu pe wawu kambusi sehe lohongai ta wawu kiya kili hilu. Hapeko wawu mbuna akambusi handra melit mwomwan kiya kili hilu kamai malmou iye. Hilu ara topo seu to pe yo andre kuponokulani hilu.&gt;&gt;
9 Hapeko yihu ndramat ara hamou ipwai iya kili hamou hupa, &lt;&lt;Ndramat ita, kolon iye pwi. Ipa ndre yiy hiyeh, mepo ita wong pe ipa tukahilingi yiy?&gt;&gt; Pwen hu pwai iyatan hupa, &lt;&lt;Lot, aya mawen! Kapa anna mawen pwi, andre yowu kambusi mwomwan kiya kili hilu malmou ara, pe yowu karakultuwani wou kiya mwomwan masih.&gt;&gt; Pwen hu tinihi Lot pe yihu pakaya tumbuwe papai para seu.
10 Hapeko hilu malmou ara hilu hileh o, pe hilu luwi Lot iro ngawan isa nondriya seu pe hilwari papai. 11 Pwen pe hilu yohi marahu ndramat huro ngawan ara iyoh masih, pe yihu kanlahi kanime papai para seu pwi yoh.
Lot itali Sotom
12 Pwen hilu angelou malmou hilu pwai iya kili Lot hilpa, &lt;&lt;Kapa wou manorum hu kamai ndre pihin, ndre noru sowam hu, ndre hamou para wum tam iripo kol namandran iye, awiri hu pe wawu masih kaya mawen. 13 YAPAN ipwandrisa youlu para youlu kapwalngani kol namandran iye kiya mwomwan masih; paratesah, YAPAN kinihilong tehe kultuwayihu ara mwomwan masih.&gt;&gt;
14 Pwen Lot irikai iya kili hilu ndramat malmou hilu pakayesou kiya kili norun malmou pihin, pe ipwai iya kili hilu ipa, &lt;&lt;Walu kaleheleh pe kaya mawen kol iye. YAPAN andre kipwalngani kol Sotom kiya mwomwan masih.&gt;&gt; Hapeko hilu ndramat ara hilu hilingi Lot iwong, pe hilupa ndre Lot ara ipwasesemit iya kili hilu.
15 Makohu ping o, hilu angelou malumou hilu pwai iyata Lot para kileheleh pe hilpa, &lt;&lt;Kileh! Awiri nambuyum pe norum malmou pihin pe wawu kaya mawen kol iye. Matisan YAPAN kipwasili kol namamdran iye pe wawu kakuni nopwaran.&gt;&gt;
16 Lot ihindrundru pe kinihileh pwi, hapeko Yapan koyun isikirani yiy. Pwen pe hilu angelou malmou hilu mbultuwe nima Lot, nambuyun, pe norun hilu malmou pihin pe hilu luwi hu huya ngawan kol Sotom. 17 Pwen hamou ta hilu angelou malmou ara ipwai iyata Lot pe norun hu ipa, &lt;&lt;Wawu kawop kileh kaya mwanan; matisan wawu kamat. Mara wawu mbuna kimui kiyamulan, pe wawu mbuna akayangoh kaya kol pwenten. Wawu kawop kaya paingan ngondron pe andre wawu kanmat pwi.&gt;&gt;
18 Hapeko Lot ipwai iyata hilu malmou ipa, &lt;&lt;Pwi yoh, walu Yapane; kaha nokule hape satowu. 19 Walu kanmbusi hiyan sato pe kunmat pwi, hapeko kol ngondron ara mwanan iya. Andre kunnarayah naliy mapwi pe mwomwan kisa kirayi yo pe kumat.&gt;&gt; 20 Pwen ipwai iyata angelou paiwe ipa, &lt;&lt;Anime kol hakol mendreheh hira? Ara hira pakeh masih; animei? Hiyan para kuya kohon kuyaliy? Pwen pe andre kunmat pwi.&gt;&gt;
21 Pe angelou ipwai iyatan ipa, &lt;&lt;Hiyan, yo upwes iya lohongam. Yo andre kunmbusi mwomwan kinna kol mendreheh ara pwi. 22 Kiya, aleheleh! Angap! Andre kunmbusi hapesah pwi kipoo ayarayah aya kol ara.&gt;&gt; Lot inime kol pe ipa kol ara mbusikau o. Pwen hupohowe ngala kol ara Sowar.†
Yapan ipwalngani kol malkol Sotom pe Komorrah
23 Paramwandrai iro ngas nakisa paingan pe Lot iyarayah iya Sowar. 24 YAPAN imbusi mwan iro yat sombule pat pe ilon iro paingan yang pe isa pwan, ara tehe mbulou indrut, pe itimwi kol malkol Sotom pe Komorrah. 25 Tehen tora ko pe YAPAN ipwalngani kol malkol ara iyasura hu ndramat masih huro aliy pe mbuwakei masih kene iro ndrita pwan ara husongut topwei. 26 Nambuyu Lot maran imui iyamulan pe YAPAN irapaiwani yiy pe irayah tehe pat sou pe iro tine tehe sih ndruw.
27 Mandroulang sih i, Apraham itine pe iya kol mepo mamu iro tine aliy pe iwong iyasura YAPAN. 28 Iya iro tine kol ara pe maran pakiya kol pwenten masih para pwan Sotom pe Komorrah pwi, kosumwan irotinam aliy, ara tehe iro yau sih ndrohomwan namandran.
29 Ngindrai ilohongani nongna Apraham pe neren iyata Lot. Pwen pe Lot iwop iya Sowar pe iya kohon tandrohonga Ngindrai itimwi Sotom pe Komorrah isongut iya mwomwan.
Hu para Mowap pe Amon husarayah
30 Lot inoh para kiye Sowar, pe ipwai iyata norun malmou pihin, pe huwop huya ngondron pe huya kohon huya nondriya ngat sih. 31 Lang sih norun pihi namandran ipwai iyata pihi mendreheh ipa, &lt;&lt;Tama talu kinna parangoloh. Mahapo nondriya kol pwan masih hamou kamai kinto aliy pwi para kiwiri talu, pe talu kakun mbunah tehe hu ndramat para koluw ngara kambusiy. 32 Kiya, takahang tama talu ndran ngandrahan ngahan‡ pe kiyin para kimbusi yiy pe lohongan kiya pwi, pe talu kamatin kiyasura yiy pe takakun mbunah.&gt;&gt;
33 Huyen kol iping, pe hilu hang tama hilu ndran ngandrahan ngahan, pe iyin pe lohongan iya pwi masih. Pe yiy pihi namandran iyamatin iyapolo yiy. Tama hilu ara iyin ndran ngandrahan pe iyki lohonga pwi iyatan pe tanan hapesah pwi. Yiy kinpahasaniy tehe norun pihin kinmatin sura yiy pe kinsa mawen ara pwi. 34 Mandroulang, pihi namandran ipwai iyata nalin pihi mendreheh ipa, &lt;&lt;Pinge ping yo umatin iyasura yiy, pe mepo kiping takahang yiy ndran ngandrahan paiwe pe wou aya matin ayasura yiy. Pwen talu malmou kene andre kakun mbunah kili tama talu.&gt;&gt; 35 Pwen ping ara hilu hang yiy ndran ngandrahan paiwe para lohongan kiya pwi, pe iyin pe lohongan iya pwi masih, pe tannan hapesah pwi, pe norun pihi mendreheh iya pe imatin iyasura yiy. Pe yiy kinpahasaniy porosih i tehe norun kinmatin sura yiy pe kinsa mawen ara pwi.
36 Pwen hilu malmou kene hilu mwalahiy iyata noru tama hilu. 37 Yiy pihi namandran imwalahiy iyata norun hamou kamai pe ipohowe ngalan ara Mowap.§ Mbunah aro ara isarayah tumbuhu ndramira Mowap mahapo hutora. 38 Yiy pihi mendrehe imwalahiy iyata norun hamou kamai pe ipohowe ngalan ara Pen-Ammi.** Yiy ara isarayah tumbuhu ndramira Amon mahapo hutora.
* 19:3 Eng: yeast † 19:22 &lt;&lt;Sowar&gt;&gt; iya nongna kol tahu Hipuruw, pohoweyan ara pakipakeh kili nongan handra ipa &lt;&lt;mendreheh&gt;&gt;; Eng: Small; TP: Liklik ‡ 19:32 Eng: wine § 19:37 &lt;&lt;Mowap&gt;&gt; iya nongna kol tahu Hipuruw, ndringen ara pakipakeh kili nongan handra ipa &lt;&lt;Irayah kili tomo&gt;&gt;; Eng: from Father; TP: Em I kam long papa bilong mi ** 19:38 &lt;&lt;Pen-Ammi&gt;&gt; iya nongna kol tahu Hipuruw ara ipa, &lt;&lt;Noru ndreye hu&gt;&gt;; Eng: Son of my people; TP: Pikinini wanblut bilong mi