38
Tamar ipwasike Yutah
1 Porosih aro Yutah itali nalin hu pe iyau iya iye sura Hirah, ndramat hamou para kol Atullam. 2 Pwen Yutah ara inime pihi Kenaan hamou pe iwiri yiy iya nambuyun pe iro sura yiy. Pihin ara, ara noru ndramat hamou ngalan Suwa, yiy ndramira Kenaan. 3 Pe SuSuwa ara mapundriyan, pe imwalahiy iyata norun hamou kamai pe ipohowe ngalan ara Er. 4 Pe imwalahiy iyata norun kamai hamou paiwe, pe ipohowe ngalan ara Onan. 5 Pwen SuSuwa ara mapundriyan porosih i pe imwalahiy iyata norun kamai hamou, pe ipohowe ngalan ara Selah. Pe Yutah iro ndron kol Kesip pe nambuyun ara imwalahiy ta Selah.
6 Iyamulan Yutah iwiri pihin hamou ngalan Tamar iya nambuyu norun ndrihou ngalan Er. 7 Hapeko Er, ara kultuwayin pwassin masih iya mbulmara YAPAN, pwen pe YAPAN irayi yiy pe imat. 8 Pwen pe Yutah ipwai iyata Onan ipa, &lt;&lt;Wou aya matin kiyasura nambuyu nalim, paratesah, pwayan ipwai tehen aliy. Pwen pe kipo hamou mbunah kiya soiwi nalim.&gt;&gt; 9 Hapeko Onan ara welen imai para kipo mbunah mepo norun imwonen pwi. Pwen pe yiy imatin iyasura nambuyu nalin, hapeko ndran tan ara imuw o mwaihei iya pwan, paratesah, mbuwalin para kipo soiwi noru nalin. 10 Pwen pe YAPAN inime kultuw mepo Onan imbusiy ara, ara mwomwan masih iya mbulmaran. Pwen pe YAPAN ara irayi yiy imat i.
11 Pwen pe Yutah ipwai iyata mbuyu norun ipa, &lt;&lt;Wou anna pihinau, pe amui aya kili yowem hu, pe alonge noru Selah kimandra na.&gt;&gt; Yutah ipa toro, paratesah, inohowani norun Selah, matisan kimat i. Pwen pe Tamar ara imui iya iye suwe taman.
12 Pe iya ndrangan niwen hape ihipwen, pe nambuyu Yutah, SuSuwa, ara imat. Pwen merei pe koisirai ta Yutah ihipwen, pwen Yutah iya kol Timnah para kiya nime hu ndramat huro sondrih yomu hu sipsip tan. Pe irikai iyapolo kowasen Hirah, ndramira Atullam. 13 Pwen pe ndramat hamou inese ndrainga Tamar ipwai ipa, &lt;&lt;Tama nambuyum ara ita rokai nakiya Timnah para nakiya sondrih yomuhu sipsip tan.&gt;&gt; 14 Pwen Tamar ara kinpahasaniy tehe Selah ara kinmandra kinna wihou, hapeko hu kanramwaniye para kisawiri yiy ara pwi. Pwen pe Tamar itali koiwe pihinau tan, pe indrutuhi mbulmaran iya koyau hasai, pe iya imi parasanga sai, iyapwen te Enayim. Enayim ara kol hakol ita sai iyapwen te Timnah.
15 Yutah iro tokai iropo iya, pe inime pihin ara, pe ipa ndre yiy pihin hamou para payangosai. Pe pihin ara indrutuhi mbulmaran iya koyau hasai mendreheh. 16 Pe Yutah ara, tanan tehe yiy mbuyu ngundran, ara pwi yoh. Pwen pe Yutah iya kili yiy ngilse sai pe ipwai iyatan ipa, &lt;&lt;Asa na, nakumatin kuyasura wou.&gt;&gt; Pwen pe pihin ara ipa, &lt;&lt;Wou naiki tesah kiya ndraimo?&gt;&gt; 17 Pwen Yutah ipa, &lt;&lt;Yo andre kuiki noru meme to hamou kiyau kowa meme to kisatam.&gt;&gt; Pe pihin ara ipa, &lt;&lt;Kiya, arandranga hapesah kisa kili yo tehe kinimam. Pe kapa wou asaiki noru meme kisa to tehe anpwai, pwen yo andre kuiki melit ara kimui kisa kili wou.&gt;&gt;
18 Yutah ipa, &lt;&lt;Yo po, andre kuiki tesah kisatam tehe kinimo?&gt;&gt; Pe pihin ara ipa, &lt;&lt;Aiki ndraimam kiyasura malkeyen kiyapolo nesem, ara kisa kili yo tehe kinimam mahapo.&gt;&gt; Pwen Yutah iyki melit matindra ara iya kili yiy pe imatin iyasura yiy. Pe iyamulan pihin ara mapundriyan. 19 Pwen Yutah iya kili yiy ihipwen, pe pihin ara itine pe iyau, pe itali koyau hasai mepo iwasiy iya ndrutuha maran ara iya mawen. Pe isohongani koiwe pihinau tan imui.
20 Pe Yutah irapiyani noru meme hamou iya nima Hirah para kiyaikiy pe kiwiri menmenan kimui. Hapeko Hirah ara kinnime pihin ara pwi. 21 Pwen yiy isok hu ndramira Enayim ipa, &lt;&lt;Wawu nime pihine wum para totohun mepo ngara kimpwan ngilse sai ita Enayim, ndre pwi?&gt;&gt; Pwen husomwiy hupa, &lt;&lt;Hamou pihin tehen tora kinto aripo pwi.&gt;&gt; 22 Pwen Hirah imui iya kili Yutah pe ipa, &lt;&lt;Yo ara kunnime yiy pwi. Pe usok hu ndramira Enayim pe hupa, &lt;Hamou pihin tehen tora kinto aripo pwi.&gt; &gt;&gt; 23 Pe Yutah ipa, &lt;&lt;Hiyan, konan. Melto masih ara kiro ndron kili yiy. Matisan hu ndramat kahilingiy pe hu kapwasimiri youlu. Pe yo ara pakurapiyani noru meme aro kiya kili yiy, hapeko aya pe yiy kinto pwi.&gt;&gt;
24 Pe iya walah maroyoh ihipwen, pwen hu ndramat hayah huya nese ndrainga Yutah hupa, &lt;&lt;Animei, mbuyungundram, Tamar, ara ipo pilah pe mapundriyan yoro.&gt;&gt; Pwen pe Yutah iyki nongan pwokeyan ipa, &lt;&lt;Akawiri yiy pe akatimwi yiy kiya mwan pe kimat.&gt;&gt; 25 Pwen lang ara yihu pakawiri yiy, pe yiy ipwanos iya kili tama nambuyun ipa, &lt;&lt;Yo mapundriyo ara iyata ndramat mepo melit tan iye kene. Anime nes, pe ndraiman iyapolo malkeyen iye. Melit matindra iye ara ata hiyeh ndrokonan?&gt;&gt; 26 Pwen Yutah ara iyirowe melit matindra ara, pe ipahasaniy tehe ara hu meltan mbukenan. Pe ipa, &lt;&lt;Melit ara, ara ato kopu. Kultuwayin ara imwonen–pe ato ara mwomwan. Paratesah, yo kunsokomburani noru Selah, ara kinna tan pwi.&gt;&gt; Pwen yiy kinmatin kinna sura yiy paiwe pwi. 27 Pwen irahihini lang para nakimwalahiy, huyirowei tehe norun ara mwan. 28 Imwonen nakimwalahiy, nima norun hamou ara isa ngawan. Pwen pihiyondrop ara imbultuwe nima mbunah pe iwasi komu malikei laman iho ngondro niman. Pe yiy ipa, &lt;&lt;Mbunah iye imu.&gt;&gt; 29 Hapeko iluwi niman imui, pe nalin isa pwan imu. Pwen pe pihiyondrop ipa, &lt;&lt;Aripo tapeh ndrokonan pe aramwaitini nalim pe asa pwan imu!&gt;&gt; Pwen ipohowe ngalan ara Peres.* 30 Pwen iyamulan, nalin mepo komu malikei laman iho ngondro niman ara isa pwan. Pwen pe hupohowe ngalan ara Serah.†
* 38:29 Ngalan &lt;&lt;Peres&gt;&gt; iya nongna kol tahu Hipuruw ara ipa, &lt;&lt;ramwaitini nalin&gt;&gt;; Eng: &lt;&lt;Perez&gt;&gt; means &lt;&lt;breaking out&gt;&gt;; TP: Long tok Hibru dispela nem &lt;&lt;Peres&gt;&gt; i klostu wankain olsem dispela tok, &lt;&lt;Brukim lain&gt;&gt; † 38:30 Ngalan &lt;&lt;Serah&gt;&gt; iya nongna kol tahu Hipuruw ara ipa, &lt;&lt;laman&gt;&gt;; Eng: &lt;&lt;Zerah&gt;&gt; can mean &lt;&lt;scarlet&gt;&gt; or &lt;&lt;brightness&gt;&gt;